Mánakvøldið 14. mars var fyrilestur í bygdarhúsinum. Tað var saman við vanliga hugnakvøldinum, sum bygdarfólkið hevur í bygdarhúsinum hvørt mánakvøld frá november til mars. Theodor Hansen og Heini Petersen høvdu hetta kvøldið fyrlestur um V. U. Hammershaimb, ið sum kunnugt er faðir at skriftmáli okkara. V. U. Hammershaimb var prestur, m. a. á Nesi, og hann var ikki heilt ókendur og rættiliga væl umtóktur við Gjógv. Fyri tað fyrsta var hann prestur í Nes sókn, sum tá eisini umfataði kirkjuna í Funning, ið gjáarfólk um tað mundi brúktu. Eisini settur gjáarfólk stóran prís á, at Hammershaimb kom norður at troysta tey eftirsitandi aftan á stóra skaðadagin 30. apríl 1870, tá 16 mans í bygdini fórust á sjónum. Fyrilesturin hetta kvøldið var nógv umhildin, og millum 40 og 50 fólk vóru og lýddu á. Aftaná var bjóðað kaffi og køkur.